Erwerdige groth myd aller behegelicheyt vorsendt vnd wad wi gudes vormogen. Erwerdyge leue besunderge here, wetted dat vns Wynke Heydeman vnd iuwe denre Stangeberch an vns van iuwen wegene muntliken wornen, deme God genedych sy, wu dat wi den kopman warnen solden, dat se de Nuwe nychtene sochten, wante de russen schaden hadden jn deme norden bodeme bynnen veligen dagen, also lange dat gi horden wad vnse here de konynck dar by don willen. Hyr vnne, leue here, so bidde wi iv denstliken myd ghantseme vlite begerende, dat gi dat bose also wegen dat de kopman enen veligen wech jn de Nuwe hebbe alse lange alset tusschen iv vnd den Naugardes ut genge, dat gi vns dan dat so tidigen voreschryuen, dat wi den kopman warnen mogen vppe dat de copman vnd wy des vnbeschedeget blyuen; vnd dusses begere wi juwe ghutlike antworde sunder sument to schrywende, dat wi gerne thegen juwe leue vordenen willen war wi mogen. Dominus conseruat. Des donr[e]stages vor Palmen.